ཀྲུང་གོ་རྒྱལ་སྤྱིའི་མཁའ་འགྲུལ་མཁའ་སྐྱོད་འགྲེམ་སྟོན་འདུ་ཚོགས་སྐབས་བཅུ་གཉིས་པ་ཟླ་བཅུ་གཅིག་པའི་ཚེས་དྲུག་ཉིན་ནས་ཚེས་བཅུ་གཅིག་ཉིན་བར་ཀོང་ཏུང་ཞིང་ཆེན་ཀྲུའུ་ཧེ་གྲོང་ཁྱེར་ནས་བསྡུ་རྒྱུ་རེད།གཅིག་སྟོང་དགུ་བརྒྱ་གོ་དྲུག་ལོར་འགྲེམ་སྟོན་འདུ་ཚོགས་སྐབས་དང་པོ་བསྡུས་པའི་ཚུན་ལ།ཀྲུང་གོ་རྒྱལ་སྤྱིའི་མཁའ་འགྲུལ་མཁའ་སྐྱོད་འགྲེམ་སྟོན་འདུ་ཚོགས་དེ་ཉོ་འཚོང་རང་བཞིན་དང་།ཆེད་ལས་རང་བཞིན།ལྟད་མོ་རང་བཞིན་ནས་གཅིག་ཏུ་འཛོམས་ལ།དེང་སྐབས་རྒྱལ་སྤྱིའི་མཁའ་འགྲུལ་མཁའ་སྐྱོད་ལས་རིགས་ཀྱི་སྔོན་ཐོན་ཚན་རྩལ་མཚོན་པའི་འདུ་ཚོགས་ཆེན་པོ་ཞིག་ཏུ་གྱུར་ཡོད།སྐབས་འདིའི་འགྲེམ་སྟོན་ལ་རྒྱལ་ཁབ་དང་ས་ཁུལ་བཞི་བཅུ་ལྷག་གི་ཁེ་ལས་བདུན་བརྒྱ་ལྷག་ཞུགས་ནས།འཛམ་གླིང་གི་མཁའ་འགྲུལ་མཁའ་སྐྱོད་ལས་རིགས་ཀྱི་འཕེལ་རྒྱལ་ཀྱི་ཆུ་ཚད་ཆེས་མཐོན་པོ་མངོན་པར་མཚོན་ཡོད།།